Ons gaan nie ophou nie, sê MaimaneMmusi Maimane lei die anti-Zuma-betogers op 18 April 2017 in Polokwane, Limpopo Foto: DA, Twitter Mmusi Maimane, leier van die Demokratiese Alliansie, het gesê die golf van betogings deur opposisiepartye en die burgerlike samelewing wat eis dat pres. Jacob Zuma bedank, sal toeneem. “Indien die ANC nie kennis neem van die boodskap van Suid-Afrikaners wat saamstaan vir hul land nie, sal hy besef dat hy die leierskap van die samelewing verloor het. Hierdie optogte is noodsaaklik,” het Maimane aan verslaggewers gesê nadat hy ŉ optog gelei het na die provinsiale tesourie in Polokwane, Limpopo. “Ons gaan nie terugtree nie. Ons gaan ons optrede landswyd verskerp. Suid-Afrikaners moet uiteindelik weet dit is ons land. Dis nie Jacob Zuma se land nie. Hy is verkies om die land te dien, en nou dien hy homself. So, ons sal voortgaan.” Maimane het honderde anti-Zuma-betogers, hoofsaaklik DA-lede, gelei wat in Polokwane se middestad opgeruk het en eis dat Zuma uit sy amp verwyder moet word. Die betogers het net voor 11:00 by die provinsiale tesourie opgedaag, wat deur talle polisiebeamptes bewaak is. ŉ Paar lede van Vryheidsfront Plus en die Ekonomiese Vryheidsvegters (EFF) het by die betoging aangesluit. Mabine Seabe, Maimane se woordvoerder, het in ŉ verklaring gesê die betoging word in Polokwane gehou omdat die provinsie ŉ bewys is van massiewe korrupsie wat Suid-Afrika teister. “Jacob Zuma en die ANC het die misbruik van die mense se geld en instansies vir hul eie voordeel genormaliseer. Hulle het hul plig versuim om werk te skep en ŉ beter Suid-Afrika te bou,” het Seabe gesê. “Daar is nie ŉ beter gevallestudie as Limpopo nie – dit is korrup tot op die randjie van bankrotskap en ekonomies onaktief.”